ለሙስናና ኪራይ ሰብሳቢነት መሸነፍ ማለት የሰማዕታትን አደራ መብላት ነው- ጠቅላይ ሚኒስትር ኃይለማርያም
– ለሙስናና ኪራይ ሰብሳቢነት መሸነፍና እጅ መሥጠት  ማለት የትግሉ ሰማዕታትን አደራ መብላት በመሆኑ ትግሉን አጠናክረን የመልካም አስተዳደር ችግሮችን በመድፈቅ የኢትዮጵያን ህዳሴ ማረገገጥ እንደሚገባ የኢፌዴሪ ጠቅላይ ሚኒስትርና የኢህአዴግ ሊቀመንበር  አቶ ኃይለማርያም ደሳለኝ ገለጹ፡፡ዛሬ በባህርዳር ከተማ በተካሄደው የብአዴን 35ኛ ዓመት የምስረታ በዓል ጠቅላይ ሚንስትሩ እንደገለጹት የትምህክት፣ ጠባብነት፣ አክራሪነትንና ኪራይ ሰብሳቢነትን ለመዋጋት ከብአዴን/ኢህአዴግ የመንስኤና መፍትሄ ሐሳቦችን የማስቀመጥ የዳበረ ተሞክሮ በመቀመር  አሁን የተያዘውን የህዳሴ ጉዞ ለማፋጠን እንዲቻል ሁሉም የድርሻውን እንዲወጣ ጥሪ አቅርበዋል፡፡በሁሉም ደረጃ ያሉ ፈጻሚዎችና የአመራር አካላት ሚናቸውን ከመቼውም ጊዜ በበለጠ አጠናክረውና ህዝቡን አስተባብረው በመንቀሳቀስ የህብረተሰቡን የአገልግሎት እርካታ በላቀ ደረጃ ማረጋገጥ እንዳለባቸው ተገልጿል፡፡«የኪራይ ሰብሳቢነትን ፖለቲካዊ ኢኮኖሚን በልማታዊ ፖለቲካዊ ኢኮኖሚ መተካት ከአንባገነኑ ሥርዓት ጋር ከተደረገው ትግል አይተናነስም» ያሉት ጠቅላይ ሚኒስትሩ መንግሥት ከመቼውም በላይ  ይህን በመታገል  ድል ለመንሳት ቁርጠኛ መሆኑን በአጽንኦት አስረድተዋል፡፡ብአዴን ከ1977 ዓም የነበረውን ድርቅ በመቋቋም ለአፍታም ሳይበተን የቆመለትን ዓላማ ለማሳካት የከፈለው መስዋዕትነት ጠቅላይ ሚንስትሩ አስታውሰው አሁንም በዝናብ እጥረቱ ምክንያት የተከሰተውን ድርቅ ወደ ርሃብ እንዳይቀየር ብአዴን ከሌሎች እህት ድርጅቶች ጋር በመተባበር ለመቀልበስ ከፍተኛ ጥረት እያደረገ እንደሆነም ገልጸዋል፡፡35ኛውን የብአዴን የምስረታ በዓል ሲከበር ከብአዴን ሕዝባዊ አላማ ጽናትና ቁርጠኝነት  በመማር የህዳሴ ጉዛችን ላይ ለምናደርገው ጥረት ዝግጅት በማድረግ እንደሆነም አመልክተዋል ፡፡የብአዴንና የህወሐት ጥብቅ ግንኙነት የኢህአዴግ ግንባርን እንዲመሠርቱ ማስቻሉን  የጠቆሙት ጠቅላይ ሚኒስትሩ በሂደትም እህት ድርጅቶች የሆኑትን ኦህዴድና ድህዴን በማካተት አሁን ለተደረሰበት ህዳሴ ደረጃ  አስተዋጽኦ ማድረጉን  ተናግረዋል ።ብአዴንና ህወሐት በመደጋገፍና በመተባበር ባላቸው ህዝባዊ ዓላማ ዴሞክራሲያዊ ብሔርተኝነትን በመገንባትና በተለይም ከኦህዴድና ደህዴን እህት ደርጅቶች ጋር በመሆን ኢህአዴግ እውን በማድረግ ኢትዮጵያ የብተና ስጋትና የቁልቁለት ጉዞ በመቀልበስ አሁን እየተመዘገበ ላለው የህዳሴ ጉዞ እውን መሆን የበኩሉን አስተፅኦ እንዳበረከቱ ተገልጿል፡፡ጠቅላይ ሚኒስትሩ በጉና ተራራ ዙሪያ ያሉት  አርሶ አደሮች በፀረ ደርግ ትግሉ  የተጫወቱትን  ሚና  በተመለከተ  በአካባቢዎቹ  ባደረጉት ጉብኝት መረዳታቸውንና  የአማራ ህዝብ በቋንቋና ብሔር ሳይገደበው የነበረውን ጭቆና ለመገርሰስ ለከፈለው ድጋፍና መስዋዕትናት ታላቅ ምስጋናቸውን አቅርበዋል፡፡በዕለቱ ለድርጅቱ መስራች ታጋዮች፣ በትግሉ ለተሰው ሰማዕታት ቤተሰቦች፣ አጋርና እህት ድርጅቶች ሽልማት ተሰጥቷል፡፡35ኛው የብአዴን የምስረታ በዓል «ብአዴን ሕዝባዊነቱንና ጽናቱን ጠብቆ የህዳሴውን ጉዞ ያፋጥናል!»  በሚል መሪ ቃል እየተከበረ ነው፡፡